湖州題顔魯公祠堂
作者：童敏德
朝代：宋

paragraphs: 挂帆一縱疾於鳥，長興夜發吳興曉。
杖黎上訪魯公祠，一見目明心皦皦。
未說邦人懷使君，且爲前古惜忠臣。
德宗更用盧杞相，出當斯位誠艱辛。
生逆龍鱗死虎口，要與乃兄同不朽。
狂童希烈何足罪，姦邪嫉忠假渠手。
乃知成仁或殺身，保身不必皆哲人。
此公安得世復有，洗空凡馬須麒麟。